Title: พระราชกฤษฎีกาจัดตั้งเทศบาลเมืองหนองคาย จังหวัดหนองคาย

พระราชกฤษฎีกา
จัดตั้งเทศบาลเมืองหนองคาย
จังหวัดหนองคาย
พุทธศักราช ๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๒๕ มีนาคม พุทธศักราช ๒๔๗๘
เป็นปีที่ ๒
ในรัชกาลปัจจุบัน

โดยที่เห็นสมควรจัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดหนองคาย
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล พุทธศักราช
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองหนองคาย
จังหวัดหนองคาย พุทธศักราช ๒๔๗๘

มาตรา ๒[๑] 
ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดหนองคาย
ตามเขตที่กำหนดไว้ในมาตรา ๔ ขึ้นเป็นเมือง มีฐานะเป็นเทศบาลเมือง มีนามว่า เทศบาลเมืองหนองคาย
จังหวัดหนองคาย

มาตรา ๔ 
ให้กำหนดเขตเทศบาลเมืองหนองคาย จังหวัดหนองคาย ไว้ดังนี้ คือ 
ด้านเหนือ
 ตั้งแต่หลักเขตที่ ๑
ซึ่งตั้งอยู่ที่ริมถนนท่าค่ายฟากตะวันตกจดริมแม่น้ำโขง และเลียบริมแม่น้ำโขงฝั่งใต้ไปทิศตะวันออก
จดหลักเขตที่ ๒ ที่มุมตะวันออกของเขตวัดธาตุ
ด้านตะวันออก
จากหลักเขตที่ ๒ เลียบตามเขตวัดธาตุด้านตะวันออกไปทิศใต้ และเลียบริมตรอกโพธิ์ไปทิศใต้
จดหลักเขตที่ ๓ ที่ริมถนนมีชัยฟากเหนือ
จากหลักเขตที่
๓ ข้ามถนนมีชัยไปทิศใต้ วัดจากแนวศูนย์กลางถนนประจักษ์ตรงออกไป ๓๐๐ เมตร
จดหลักเขตที่ ๔
ด้านใต้
จากหลักเขตที่ ๔ ขนานและห่างจากศูนย์กลางถนนประจักษ์ไปทิศตะวันตก จดหลักเขตที่ ๕
ที่ริมทางหลวงไปอุดรฟากตะวันตก และที่เส้นเขตนี้ตัดกับริมถนนที่นั่น
จากหลักเขตที่
๕ เป็นเส้นตรงต่อไปทางทิศตะวันตกวัดจากริมทางหลวงไปอุดร ๗๖๐ เมตร จดหลักเขตที่ ๖
ด้านตะวันตก
จากหลักเขตที่ ๖ หักเป็นมุมฉากไปทิศเหนือ จดหลักเขตที่ ๗
ที่เส้นเขตนี้ตัดกับริมถนนมีชัยฟากเหนือที่นั่น
จากหลักเขตที่
๗ เป็นเส้นตรงไปทิศตะวันตกเฉียงเหนือ จดหลักเขตที่ ๘
ที่ริมถนนแก้ววรวุฒิซึ่งเส้นขนานมาจากริมถนนท่าค่ายฟากตะวันตกตัดกับริมถนนแก้ววรวุฒิที่นั่น
จากหลักเขตที่ ๘ เป็นเส้นตรงข้ามถนนแก้ววรวุฒิไปทิศเหนือ
และเลียบริมถนนท่าค่ายฟากตะวันตกไปทิศเหนือบรรจบกับหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะเพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖ 
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
พ.อ.
พหลพลพยุหเสนา
นายกรัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลเมืองหนองคาย จังหวัดหนองคาย พุทธศักราช ๒๔๗๘

(ดูข้อมูลจากภาพกฎหมาย)

ศรินรัตน์/จัดทำ
๒๕ มีนาคม ๒๕๖๓

อรญา/ตรวจ
๒๓ เมษายน ๒๕๖๓

[๑] ราชกิจจานุเบกษา
เล่ม ๕๒/-/หน้า ๒๑๑๙/๒๕ มีนาคม ๒๔๗๘